Document ID: 31992R0388

Komisijas Regula (EEK) Nr. 388/92
(1992. gada 18. februāris),
ar ko nosaka sīki izstrādātus noteikumus īpašā režīma īstenošanai Francijas aizjūras departamentu (FAD) apgādei ar labības produktiem un izveido piegādes bilances prognozi
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1991. gada 16. decembra Regulu (EEK) Nr. 3763/91, ar ko Francijas aizjūras departamentu vajadzībām ievieš īpašus pasākumus attiecībā uz dažiem lauksaimniecības produktiem [1], un jo īpaši tās 2. panta 6. punktu,
tā kā Komisijas Regula (EEK) Nr. 131/92 [2] nosaka kopīgus sīki izstrādātus noteikumus par īpašā režīma ieviešanu konkrētu lauksaimniecības produktu piegādei Francijas aizjūras departamentiem (FAD);
tā kā Komisijas Regula (EEK) Nr. 3719/88 [3], kurā jaunākie grozījumi izdarīti ar Regulu (EEK) Nr. 92/91 [4], jo īpaši nosaka sīki izstrādātus noteikumus par importa licencēm; tā kā Komisijas Regula (EEK) Nr. 891/89 [5], kurā jaunākie grozījumi izdarīti ar Regulu (EEK) Nr. 3562/91 [6], jo īpaši nosaka sīki izstrādātus papildu un izņēmuma noteikumus labības nozarei;
tā kā, lai ņemtu vērā tirdzniecības praksi labības nozarē un kliju tirdzniecības īpatnības, būtu jāparedz sīki izstrādāti noteikumi, kas papildina Regulas (EEK) Nr. 131/92 noteikumus vai atkāpjas no tiem;
tā kā saskaņā ar Regulas (EEK) Nr. 3763/91 2. pantu būtu jāsastāda labības produktu apgādes bilances prognoze FAD; tā kā pēc šīs bilances būtu jāspēj nomainīt attiecīgo produktu plānotos daudzumus un, ja rodas vajadzība, finanšu gadā palielināt noteikto lopbarības graudu daudzumu;
tā kā būtu jāparedz, ka dalībvalsts izraugās kompetento iestādi, kas izsniedz importa licences un atbalsta sertifikātus un kārto atbalsta pieteikumus un maksājumus;
tā kā būtu jāparedz licences un sertifikāta pieteikumu iesniegšanas grafiks un šo pieteikumu pieņemšanas prasības, jo īpaši par nodrošinājuma iesniegšanu; tā kā saskaņā ar piegādes vajadzībām un pareizas pārvaldes prasībām papildus būtu jānosaka licenču un atbalsta sertifikātu derīguma termiņi, sakarā ar īpašo situāciju FAD piešķirot ilgāku atbalsta sertifikātu derīguma termiņu;
tā kā Kopienas izcelsmes labības produktiem piešķirtais atbalsts būtu jāpielāgo, pamatojoties uz attiecīgo produktu sliekšņa cenu atšķirību mēnesī, kad iesniedz atbalsta sertifikātu pieteikumu, un sertifikātu izmantošanas mēnesī, lai novērstu to, ka piegādes saistības īsteno pirms ražas novākšanas, gūstot labumu no atbalsta par nākamo tirdzniecības gadu, un lai ņemtu vērā labības nozares praksi;
tā kā, lai nodrošinātu apgādes režīma pareizu pārvaldi, būtu jāparedz papildu prasības nodrošinājuma atbrīvošanai;
tā kā šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
1. Piegādes bilancē prognozētie daudzumi, par kuriem saskaņā ar Regulas (EEK) Nr. 3763/91 2. pantu ir tiesības uz atbrīvojumu no nodokļiem, importējot no trešām valstīm, vai uz Kopienas atbalstu, norādīti pielikumā.
2. Neierobežojot finanšu gadā noteikto lopbarības graudu daudzuma palielinājumu, attiecīgos vienam vai otram labības veidam noteiktos daudzumus drīkst pārsniegt maksimāli par 20 % ar noteikumu, ka ievēro kopējo daudzumu.
2. pants
Dalībvalsts izraugās kompetento iestādi, kas:
a) izsniedz importa licenci, kura paredzēta Regulas (EEK) Nr. 131/92 2. pantā;
b) izsniedz atbalsta sertifikātu, kurš paredzēts šīs regulas 3. pantā; un
c) izmaksā atbalstu attiecīgajiem tirgus dalībniekiem un pārvalda nodrošinājumu.
3. pants
Mutatis mutandis piemēro Regulas (EEK) Nr. 131/92 noteikumus.
4. pants
1. Licenču un sertifikātu pieteikumus iesniedz kompetentajām iestādēm katra mēneša pirmajās piecās darba dienās. Licenču vai sertifikātu pieteikumi ir pieņemami tikai tad, ja:
a) nepārsniedz maksimālo daudzumu katram licenču vai sertifikātu pieteikumu iesniegšanas termiņam;
b) pirms noteiktā licenču vai sertifikātu pieteikumu iesniegšanas termiņa beigām iesniegts pierādījums, ka attiecīgā puse ir iesniegusi nodrošinājumu. Nodrošinājuma apjoms ir ECU 25 par tonnu.
2. Ja, nosakot vienotu samazinājuma koeficientu, licences un sertifikātus izsniedz par mazākiem daudzumiem nekā piedāvāts, tad tirgus dalībnieki var atsaukt savus pieteikumus, par to rakstiski paziņojot vienas darba dienas laikā pēc samazinājuma koeficienta noteikšanas dienas.
5. pants
1. Importa licenču derīguma termiņš beidzas tā mēneša pēdējā dienā, kurš seko izsniegšanas mēnesim.
2. Atbalsta sertifikātu derīguma termiņš beidzas tā otrā mēneša pēdējā dienā, kurš seko izsniegšanas mēnesim.
6. pants
Atbalsta apjomu pielāgo, pamatojoties uz attiecīgās labības sliekšņa cenas atšķirību mēnesī, kad iesniedz pieteikumu atbalsta sertifikātam, un mēnesī, kurā veic katru ierakstu par sertifikātu.
7. pants
Nodrošinājumu atbrīvo tad, ja:
a) kompetentā iestāde ir noraidījusi pieteikumu;
b) tirgus dalībnieks ir atsaucis savu pieteikumu saskaņā ar 4. panta 2. punktu;
c) ir iesniegts pierādījums, ka licence vai sertifikāts tiek izmantots; tad nodrošinājumu atbrīvo proporcionāli licencē vai sertifikātā ierakstītajiem daudzumiem;
d) ir iesniegts pierādījums, ka attiecīgais produkts kļuvis nederīgs izmantošanai vai nav iespējams rīkoties force majeure dēļ.
8. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1992. gada 18. februārī

Labels: 3
18
17